Joshua Pulumo Mohapeloa (1908-1982) was 'n prominente koormusiekkomponis in Sesotho, die moedertaal van die Basotho-bevolking in Suider-Afrika. Joshua Mohapeloa, 'n lid van die Bataung-stam, is in Molumong in Lesotho gebore. Sy familie het hul bekeer tot die Christengeloof in die 19de eeu. Beide sy oupa Joel Mohapeloa en sy vader Joel Mohapeloane Mohapeloa was predikante, en uit sy werke blyk dit dat die Christengeloof Joshua beïnvloed het. Na voltooiing van sy basiese skoolopleiding het Joshua Mohapeloa hom ingeskryf by die PEMS (Paris Evangelical Missionary Society) se sendinginstelling Morija Training College van 1923 tot 1927. Dit was aan die Morija Training College waar hy musiek en musiekonderrig studeer en in 1927 sy Junior Sertifikaat behaal het. In 1928 het Mohapeloa by Fort Hare College ingeskryf en in 1929 sy onderwysopleiding voltooi. Hy het ook aan die Universiteit van die Witwatersrand studeer en 'n student van Percival Kirby geword. Van die vroeë dertigerjare tot 1937 was Mohapeloa aktief as koormeester van die destydse Morija Koor. 'n Aantal van Mohapeloa se eie werke is gedurende hierdie tyd deur die koor uitgevoer.